Tal mieç dal percors dal campionât, l’Udin a Modena al zuie par metât e… al piert par intîr.
Dopo des vitoriis a Turin cul Toro e in cjase cuintri de Atalanta si spietavisi un altri risultât e une altre prestazion de bande de scuadre di balon furlane. Impen, cuintri dal Carpi l’Udin al à pierdût e par almancul un timp si à fintremai dismenteât di zuiâ: de cubie di atac Perica-Thereau a zuiadôrs tant che Widmer, par plui di cualchidun di lôr intant dal incuintri cui emilians al sarès coventât clamâ “Chi l’ha visto?” par savênt alc di lôr, massime dopo de biele prestazion di miercus stât.
Se tai prins vincj minûts di zûc la partide e je stade dome un cjalâsi e studiâsi, te seconde part dal prin timp i parons di cjase a àn cjapât in man il comant des operazions e a àn rivât a cjatâ il gol cun Pasciuti. L’Udin, flap e smamît, al à subît la pression dai aversaris, al è lât dongje di cjapâ il secont cuasit daurman, ma par fortune Di Gaudio le à sbarade fûr, e nol à rivât a rispuindi, ni prime e ni dopo de polse, cuant che Di Natale al à cjapât il puest di Perica.
Ancje te prime part de seconde frazion l’Udin nol è stât alc e ce, ni in atac e ni in difese. Il Carpi al mantignive il balin in man, Karnezis al rispuindeve te maniere miôr aes conclusions dai emilians, ma a vincj minûts de fin de partide al rivave ancje la seconde segnadure dai parons di cjase, cun Di Lollo.
Par fortune e sunave ancje la svearine pai blancs e neris. Za di cualchi minût al jere jentrât tal cjamp Duvan Zapata, al puest de fantasime di Widmer, e cheste, che par so conte e jere za une biele gnove, dopo de lungje infermerie dal colombian, e jere la clâf pal svolt – magari cussì no, dome parziâl – de partide dal Udin.
Dopo di un tîr di Bruno Fernandes, al jere propit Zapata chel che al rivave a meti la bale dentri de puarte di Belec. Di chel moment indenant si viodeve une altre partide, ancje parcè che lis energjiis dal Carpi a levin al mancul e i blancs e neris a cjatavin finalmentri zûc e snait e se la ultime conclusion di Badu e fos jentrade, impen di bati sul pâl, a varessin vuadagnât ancje un pont, cun dut che e sarès stade une mieze robarie par cemût che a jerin ladis lis robis.
Domenie che e ven si vierç il ziron de tornade, l’Udin al torne a zuiâ cu la Juve, che no je plui la scuadre cjatade te prime zornade, e si scree in maniere uficiâl il gnûf Stadi Friûl, che cualchidun al à ancjemò pôre che i cambiaran il non e che in cualsisedi maniere al varès di jessi , finalmentri, almancul un pôc plui furlan.
Sperìn in ben. Sperìn ancje che cu la tornade di Zapata e daûr de esperience modenese l’Udin al mostri une muse miôr cuntri dai juventins.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn